久邇宮朝融王

久邇宮朝融王，係日本舊皇族，邦彥王大仔、香淳皇后大佬、上皇明仁嘅舅父，久邇宮第三任當主。佢同時係海軍軍人，最高官位為海軍中將大勳位功三級。響皇籍脫離之後，改名叫久邇朝融。

經歷 
朝融王1901年響東京府久邇宮宮邸出世，係邦彥王同妃俔子嘅大仔。佢先後就讀學習阮初等科同埋中等科，1921年海軍兵學校畢業，正式從軍，之後曾經讀過海軍水雷學校。

1924年升做海軍中尉，一年後伏見宮博恭王決定將三女知子女王嫁畀朝融，同年結婚。之後佢又讀海軍砲術學校高等科同埋海軍大學校。1929年，老豆死咗，朝融王繼承久邇宮當主一位，1932年升為大勳位。1934年，佢因為支持昭和六年乃至九年事變，而獲勳為從軍記章同埋金杯一個。

1937年升為海軍中佐，兩年後又升做海軍大佐，1940年因為響中日戰爭表現傑出，獲頒做功四級金鷂勳章同埋畀佢六千日圓做禮物。佢響1941年到台灣高雄出征，三年後調返嚟日本，做海軍練習聯合航空總隊司令部同埋第二十聯合航空隊司令。1945年，佢為做海軍中尉，先後做過軍令部同埋海軍省，年尾編入預備役。同年響皇族會議上面，朝融王聯同恆憲王、稔彥王支持日軍無條件投降，因而畀強硬派東條英機同鳩彥王鬧。

1947年，響駐日盟軍總司令要求下，朝融王帶同一家大細皇籍脫離，改名叫久邇朝融，同年接受公職追放。之後佢曾經開過牧場但失敗，跟住決定開獨家品牌「久邇香水」，之後越做越大，賺咗好多錢，最後佢將久邇宮宮主邸送畀聖心女子大學。不料，之後就生意失敗，為咗填補赤字，又將久邇宮宮別邸賣咗畀人。1959年，因為肝硬化而響東京都死，終年五十八歲。

事件

放棄婚約事件 
1917年，老豆邦彥王同酒井忠興傾好咗，決定將忠興個女菊子嫁畀朝融王。點知後嚟邦彥王想取消婚約，呢個諗法驚動咗宮內省，酒井家都覺得唔合理。

因為今次係第一次有皇室成員要求，以前就連天皇都從來冇做過，更何況推翻宮內省嘅決定好大件事，所以天皇唔知點算好。德川頼倫、牧野伸顯曾經勸過邦彥王唔好咁做，但係佢唔聽。呢件事最後由宮內省響酒井家發出婚約辭退，皇太子裕仁親王向邦彥王發出警告收尾。

宮中某重大事件 
1918年，朝融王大妹良子女王獲選為皇太子裕仁親王嘅未來太太。1921年，響準備結婚之前，島津家畀人揭發有遺傳色盲，經檢查之後發現朝融王同細佬邦英王有色盲，因此山縣有朋話良子都有可能有，迫邦彥王取消婚約。最後呢件事不了了之。

搞大侍女個肚事件 
1930年，佢同一個侍女有咗性行為，最後搞大咗侍女個肚。伏見宮博恭王知道咗之後，先鬧咗朝融王，跟住就將個侍女嫁畀一個事務宮，個細路生出嚟之後，送畀一個農民收養，同時畀咗一萬日圓個農民。

屋企 
老豆：邦彥王

阿媽：俔子

兄弟姐妹：細佬邦久王---細妹良子女王---細妹信子女王---細妹智子女王---細佬邦英王

老婆：知子女王

無名氏

大女：正子女王
 二女：朝子女王
 大仔：邦昭王
 三女：通子女王
 四女：英子女王
 二仔：朝建王
 五女：典子女王
 細仔：朝宏王

系譜 

大日本帝國海軍軍人
已經皇籍脫離嘅前日本皇室成員
身兼軍人嘅日本皇室成員
有份參加二戰嘅日本皇室成員